În prag de alegeri, SC UATAA Motru joacă politic prin directorul general Dorel Drăghici, vicepreședinte PNL Motru, angrenat în campania locală, fiind de altfel propus pentru o funcție de consilier local în mandatul următor. Drăghici refuză să achite facturile de furnizare a cărbunelui spre CEO, deși are banii în cont.
Acesta, zilnic, face politică pe stradă, în loc să îl preocupe problemele uzinei pe care o administrează. De altfel și Consiliul de Administrație al SC UATAA din care fac parte membrii PNL, inclusiv președintele organizației, Dan Matei, a gândit o variantă de sistare a apei calde în municipiu, sub pretextul lipsei de bani pentru achitarea combustibilului(cărbune) către CEO.
Conform contractului cu CEO, plata pentru cărbunele furnizat trebuie făcută la maxim 45 de zile, în caz contrar se sistează furnizarea apei calde către populație.
Joacă cu apa caldă!
Deja UATAA a întârziat furnizarea apei calde către populație, contrar deciziei Consiliului Local Motru, care a hotărât că, în maxim 10 zile de la oprirea căldurii, uzina să furnizeze apă caldă populației. S-a întârziat cu cinci zile peste data stabilită de CL, sub pretextul că reprezentanții uzinei au de făcut revizii dar, de fapt, adevărul era altul, că salariații au fost trimiși în CO, recuperări, ori au tras de timp cu anumite reparatii.
„Primăria Motru, la data de 31 martie 2024, are plătit în avans către uzină aproape 2,9 milioane de lei, bani pe care i-am obținut de la Guvern, cu mari eforturi”, spune primarul Morega. Asta tocmai pentru combustibilul necesar furnizării căldurii și apei calde pentru populație.
Uzina cu bani în cont, dar cu datorii
În istoria UATAA nu s-a întâmplat ca, din 2021 până în prezent, primăria să furnizeze în avans sumele necesare, subvenție, pentru apă caldă și căldură. Primăria solicită astfel SC UATAA să justifice cum au fost cheltuiți banii primiți, având în vedere că în urma cu o lună uzina avea de justificat 29 miliarde de lei vechi primiti de la primărie.
Grav este că, potrivit autorității municipale, disperarea și jocurile politice ale PNL Motru pun în dificultate cetățenii municipiului, creând și o stare de disconfort populației.
Și sănătatea cetățenilor este pusă în pericol, tocmai urmare a lipsei apei calde pe care conducerea UATAA se pregătește, intenționat, să o oprească.
Instituția Prefectului ar trebui să se autosesizeze și să ia măsuri care intră în apanajul acesteia, pentru a se evita o problemă de sănătate, la Motru, în prag de alegeri.